Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
Un nocent perseguitât si apele al judizi just di Diu
7 1 Lament di David che lui i al cjante al Signôr par colpe di Cus, fi di Beniamin .
2 Signôr, gno Diu, li di te o ven a parâmi;
salvimi di chel che mi cor daûr e deliberimi;
3 par che nol fruci tant che un leon la mê anime,
le sbreghi vie cence che nissun no mi judi.
4 Signôr gno Diu, s’o ài fat alc che nol leve,
se tes mês mans and è injustizie,
5 s’o ài paiât cul mâl chel che ben mi tratave
e sparagnât cence nissun parcè il gno contrari,
6 che il gno nemì alore mi cori daûr e mi brinchi,
ch’al buti tal pulvin dut l’onôr ch’o vevi.
7 Jeve sù, Signôr, plen di asse;
salte sù cuintri la rogance dai miei contraris;
dismoviti, gno Diu, e fâs sentence.
8 La semblee dai popui che ti contorni
e tu va tal mieç cun maiestât a sentâti.
9 Il Signôr al distine la cause dai popui:
fasimi sentence, Signôr, seont la tô justizie
e seont la mê nocence, o Altissim.
10 L’inicuitât dai triscj ch’e finissi par simpri;
ma tu rinfuarce l’om di cussience,
Diu just, che il cjâf e il cûr tu scrutinis.
11 Il gno scût al è Diu, l’Altissim,
lui che la int sclete al salve.
12 Un judiç just al è Diu,
un Diu che ogni dì si inrabie.
13 No tornial forsit a uçâ la spade?
Al à tindût il so arc e lu à metût in mire.
14 Al pronte dibessôl i imprescj ch’a copin,
al sboente tal fûc lis sôs frecis.
15 Ve che il trist inicuitâts al masane,
si jemple di tristerie e al parturìs bausiis.
16 Al sgjave une busone fonde
e al plombe dentri te buse che si à fate;
17 i torne a colâ sul so cjâf la sô tristerie
e la sô prepotence i plombe jù pe crepe.
18 O vuei laudâ il Signôr par vie de sô justizie
e cjantâ il non dal Signôr, l’Altissim.
Notis:
- 7 - Cheste preiere di un nocent ch’al va tal santuari a domandâi a Diu justizie e à, come riferiment storic, 2 Sam 18,21. In realtât Cus al à dome ripuartât al re la gnove de muart di so fi Assalon. Lis versions, impen di Cus il beniaminit, a àn “il Kussit”, vadì un neri de Etiopie.
- 7,3 - Nol è l’unic câs inte Bibie che i nemîs a son rapresentâts tant che besteatis. Il leon, po, al è di cjase.
- 7,7 - Dismoviti. Denant de rogance dai nemîs, al semee che Diu si sedi uso indurmidît e dome il berli de preiere al pò dismovilu.
- 7,10 - Il tiermin tecnic nol è “cjâf e cûr” ma “cûr e rognons”. Il cûr al rapresente la interioritât dal om e i rognons a riguardin la sô ativitât volitive e afietive (16,7; Gjer 12,3). A preference dai judiçs umans, Diu al jentre tai cjantons plui rimits di chel misteri che si clame om.
- 7,16 - Chest paragon di un ch’al cole te buse che si à fate al è rigjavât dal mont de cjace e al torne fûr plui voltis (9,16; 95,7).
- 7,18 - Il titul di Altissim (par ebraic eljôn) si lu cjate soredut tal ambient de Gjerusalem pre-israelitiche. Ancje Melchisedek al è clamât “predi dal Altissim” (Gjen 14,18s). Un titul di divignince cananaiche e jentrât tal lengaç poetic dai salms.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn